Նադա Միվադ

Նադա Միվադ (, ), եգիպտացի վոլեյբոլիստուհի, որը վոլեյբոլ մարզաձևով սկսել է զբաղվել հինգ տարեկան հասակից, 15 տարեկանից ընդգրկվել Եգիպտոսի ազգային հավաքականի կազմում և  հասել մարզական ակնառու նվաճումների, այդ թվում՝ նաև միջազգային ասպարեզում։

Կենսագրություն 
Նադա Միվադը, իր քույր ու եղբայրների պես, մանկուց հաճախել է «Էլ շամս» մարզական ակումբի վոլեյբոլի խմբակի պարապմունքներին։ Ֆիզիկական լավ տվյալների (հասակը 180 սանտիմետր է), համառ կամքի, աշխատասիրության, ձիրքի շնորհիվ աչքի է ընկել, դարձել հայրենի երկրի աղջիկների վոլեյբոլի հավաքականի անդամ, որի կազմում 2013 թվականին, լինելով ընդամենը տասնհինգամյա պարմանուհի, մասնակցել է աշխարհի՝ մինչև 18 տարեկանների՝ Թայլանդում անցկացված առաջնությանը։ Հաջորդ տարի Բոթսվանայում անցկացված Աֆրիկայի առաջնության մրցումներում Եգիպտոսի ազգային հավաքականի կազմում նվաճել է մայրցամաքի չեմպիոնուհու կոչումը։ Մարզական այդ նվաճումը Նադան ու հավաքականը կրկնել են 2015 թվականին Ալժիրում անցկացված նույն կարգի մրցումներում։ Այդ նույն տարում «Էլ շամս» թիմի կազմում մասնակցելով Աֆրիկայի ակումբային առաջնությանը, գրավել է չորրորդ տեղը, իսկ մինչև 18 տարեկան աղջիկների առաջնությունում, աչքի ընկնելով մարզական տեխնիկայով, վարպետությամբ, ճանաչվել է լավագույն վոլեյբոլիստուհի և արժանացել հատուկ մրցանակի։
 
2016 թվականին Աֆրիկայի կանանց ակումբային առաջնությունում իր հարազատ «Էլ շամս» թիմի կազմում գրավել է հինգերորդ տեղը, իսկ մայրցամաքի ազգային հավաքականների մակարդակով անցկացված առաջնությունում Եգիպտոսի կանանց թիմի կազմում գրավել է երրորդ տեղը և պարգևատրվել բրոնզե մեդալով։ Այդ նույն տարում զուգընկերուհու՝ Դոա Էլ Ղոբաշիի հետ բազմաթիվ կարևոր հաղթանակներ է տարել լողափնյա վոլեյբոլի ընտրական մրցումներում, նվաճել Ռիո դե Ժանեյրոյի օլիմպիական խաղերին մասնակցելու իրավունք։ Ցավոք, օլիմպադայում բախտը չի ժպտացել, և բարձր տեղ գրավել չի հաջողվել։

Փոխարենը՝ 2017 թվականը լի էր մարզական մեծ նվաճումներով։ Նադա Միվադը Եգիպտոսի մինչև 18 տարեկան աղջիկների հավաքականի կազմում նվաճել է  Աֆրիկայի չեմպիոնուհու տիտղոսը և իրավունք ստացել մասնակցելու մինչև 20 տարեկանների աշխարհի առաջնության՝ Պերուում անցկացվելիք եզրափակիչ փուլի մրցումներին։ Բացի այդ, նրա թիմը՝«Էլ շամս»-ը, դարձել է մայրցամաքի ակումբային առաջնության երկրորդ մրցանակակիր՝ վճռորոշ մրցապայքարում պատմական հաղթանակ տանելով ահեղ մրցակցի՝«Ալ ահլի» թիմի նկատմամբ։ Ընդսմին՝ Նադան ճանաչվել է ակումբային մրցաշարին մասնակցած լավագույն վոլեյբոլիստուհի և արժանացել հատուկ մրցանակի։

Կարևոր ձեռքբերումներից մեկն էլ այն է, որ նա վաստակել է կրթաթոշակ ստանալու իրավունք և երկվորյակ քրոջ՝ Նուրայի հետ միասին ամերիկան Փարք համալսարանի վոլեյբոլի թիմի կազմում մասնակցել ԱՄՆ Միջին արևմուտքի նահանգների համալսարանների ու քոլեջների առաջնությանը, մեծապես նպաստել, որ իր թիմը հասնի NAIA-ի ազգային առաջնության քառորդ եզրափակիչ՝ պահպանելով հաղթող ճանաչվելու լավ հնարավորություններ։ Ընդ որում՝ Նադա Միվադը՝ որպես վոլեյբոլիստուհի, հռչակվել է տարվա հայտնություն և տարվա լավագույն նորեկ մարզիկ։

Ծանոթագրություններ

Արտաքին հղումներ 
 Nada Meawad at FIVB
 Nada Meawad profile at the Beach Volleyball Database

Աղբյուրներ 
 سيرة ندى معوض على قاعدة بيانات الكرة الطائرة الشاطئية نسخة محفوظة 12 يونيو 2018 على موقع واي باك مشين.
 تعدى المحتوى الحالي إلى أعلى الصفحة ^ "Nada Meawad" [ندى معوض] (باللغة الإنجليزية). rio2016.com. اطلع عليه بتاريخ 30 سبتمبر 2016.
 تعدى المحتوى الحالي إلى أعلى الصفحة ^ "Rio 2016: Beach Volleyball - Women - Standings" (باللغة الإنجليزية). rio2016.com. اطلع عليه بتاريخ 1 أكتوبر

Եգիպտացի մարզիկներ